title: A Bizottság (EU) 2016/1357 végrehajtási rendelete (2016. augusztus 9.) a Kínai Népköztársaságból származó egyes, ötvözetlen vagy más ötvözött acélból készült durvalemezek behozatalára vonatkozó nyilvántartásba vételi kötelezettség bevezetéséről

text:
               10.8.2016

               HU

               Az Európai Unió Hivatalos Lapja

               L 215/23

         A BIZOTTSÁG (EU) 2016/1357 VÉGREHAJTÁSI RENDELETE
   (2016. augusztus 9.)
   a Kínai Népköztársaságból származó egyes, ötvözetlen vagy más ötvözött acélból készült durvalemezek behozatalára vonatkozó nyilvántartásba vételi kötelezettség bevezetéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet) és különösen annak 14. cikke (5) bekezdésére,
   a tagállamok tájékoztatását követően,
   mivel:

               (1)

               Az Európai Bizottság (a továbbiakban: Bizottság) 2016. február 13-án az Európai Unió Hivatalos Lapjában közzétett, az eljárás megindításáról szóló értesítés (2) útján dömpingellenes vizsgálatot indított a Kínai Népköztársaságból (a továbbiakban: Kína) származó, sík, ötvözetlen vagy ötvözött acélból (kivéve rozsdamentes acélból, szilícium-elektromos acélból, szerszámacélból és gyorsacélból) készült, melegen hengerelt, plattírozás, lemezelés vagy bevonás nélküli, nem tekercsben lévő, 10 mm-t meghaladó vastagságú és legalább 600 mm szélességű, vagy legalább 4,75 mm, de legfeljebb 10 mm vastagságú és legalább 2 050 mm szélességű termékek (durvalemez) Unióba irányuló behozatalára vonatkozóan.

         1.   AZ ÉRINTETT TERMÉK

               (2)

               A nyilvántartásba vételi kötelezettség alá tartozó termék a Kínából származó, jelenleg az ex 7208 51 20, ex 7208 51 91, ex 7208 51 98, ex 7208 52 91, ex 7208 90 20, ex 7208 90 80, 7225 40 40, ex 7225 40 60 és ex 7225 99 00 KN-kód alá tartozó sík, ötvözetlen vagy ötvözött acélból (kivéve rozsdamentes acélból, szilícium-elektromos acélból, szerszámacélból és gyorsacélból) készült, melegen hengerelt, plattírozás, lemezelés vagy bevonás nélküli, nem tekercsben lévő, 10 mm-t meghaladó vastagságú és legalább 600 mm szélességű, vagy legalább 4,75 mm, de legfeljebb 10 mm vastagságú és legalább 2 050 mm szélességű termékek (a továbbiakban: durvalemez vagy érintett termék). A fenti KN-kódok csak tájékoztató jellegűek.

         2.   A KÉRELEM

               (3)

               Az alaprendelet 14. cikkének (5) bekezdése szerinti nyilvántartásba vétel iránti kérelmet a panaszos 2016. április 18-án nyújtotta be. A panaszos a kérelmet 2016. július 7-én további információkkal egészítette ki. A panaszos azt kérte, hogy az érintett termék behozatalára vezessenek be nyilvántartásba vételi kötelezettséget annak érdekében, hogy ezt követően a nyilvántartásba vétel napjától lehessen intézkedéseket alkalmazni az érintett behozatalra.

         3.   A NYILVÁNTARTÁSBA VÉTEL INDOKAI

               (4)

               Az alaprendelet 14. cikkének (5) bekezdése szerint a Bizottság utasíthatja a vámhatóságokat, hogy tegyék meg a szükséges lépéseket a behozatal nyilvántartásba vételéhez, annak érdekében, hogy ezt követően intézkedések legyenek alkalmazhatók az érintett behozatalra. A nyilvántartásba vételi kötelezettséget az uniós gazdasági ágazatnak egy ilyen intézkedés indokoltságát megfelelően bizonyító kérelme nyomán lehet a behozatalra bevezetni.

               (5)

               A panaszos azt állítja, hogy indokolt a nyilvántartásba vétel, mivel az érintett termék behozatala továbbra is dömpingelt, továbbá hogy az importőrök teljes mértékben tisztában voltak a huzamos ideje zajló, az uniós gazdasági ágazatnak kárt okozó dömpinggel. A panaszos ezenfelül azt állítja, hogy a Kínából érkező behozatal kárt okoz az uniós gazdasági ágazatnak, és hogy – még a vizsgálati időszakot követően is – az említett behozatal szintjének jelentős növekedése volt tapasztalható, ami komolyan rontaná a dömpingellenes vám javító hatását, amennyiben előírnák egy ilyen vám alkalmazását.

         3.1.   Az importőröknek tudomása volt vagy tudniuk kellett volna a vélt vagy megállapított dömpingről és kárról

               (6)

               A Bizottság úgy véli, hogy az importőröknek tudomása volt vagy tudnia kellett volna az exportáló gyártók általi dömpingről. A panasz elegendő erre vonatkozó meggyőző bizonyítékot tartalmazott, amit az eljárás megindításáról szóló értesítés megfelelően részletezett (3). A panasz betekinthető változata 28 % és 73 % közötti mértékűre becsülte a Kínából érkező behozatalra vonatkozó dömpingkülönbözeteket. A panaszos a panaszban elegendő, a kínai exportáló gyártók általi dömping részletes leírását tartalmazó bizonyítékkal szolgált, amelyről az importőrök minden bizonnyal tudhattak, illetve az importőröknek tudniuk kellett. A panaszos mindenekelőtt bizonyítékkal szolgált a panaszban a USITC zárójelentésében jelentett (2014. július és 2015. június közötti időszakra vonatkozó) árinformációk alapján megállapított rendes érték, valamint a durvalemez Kínából érkező behozatalára vonatkozó, az alkalmazandó KN-kódok alapján az Eurostat adataiból nyert negyedéves átlagos egységértéken alapuló exportár összehasonlításáról. Ezenkívül a panaszos a panaszban meggyőző bizonyítékkal szolgált arról is, hogy Kína esetében az importárak csökkenő tendenciát mutatnak. A Kínából az Unióba érkező behozatal átlagos értékesítési ára 25 %-kal csökkent 2012. és a 2014. októbertől 2015. szeptemberig tartó időszak között. A nyilvántartásba vétel iránti kérelemben a panaszos a vizsgálati időszak (2015) alatti kínai átlagos importárakat összehasonlította a 2012-es árakkal, ami 30 %-os csökkenést jelzett. Végezetül a panaszban emellett elegendő meggyőző bizonyíték szerepel a károkozás fennállásáról. A panasz betekinthető változatában szereplő mindezen információk alapján, illetve tekintettel a vélhetően zajló dömping mértékére, valamint arra a tényre, hogy a panaszosok számára rendelkezésre álló információk nyilvánosan elérhetőek voltak, a Bizottság számára rendelkezésre álló meggyőző bizonyítékok alapján jogosan megállapítható, hogy az importőröknek tudomása volt vagy tudniuk kellett volna a vélt vagy megállapított dömpingről és kárról.

         3.2.   A behozatal jelentős mértékű további növekedése

               (7)

               A vizsgálati időszak (2015) alatti behozatali volumen és az eljárás megindítását követő időszakra (2016. március–május) vonatkozóan rendelkezésre álló adatok összevetése azt mutatja, hogy az eljárás 2016. februári megindítása óta további, mintegy 15 %-os növekedés volt tapasztalható Kína esetében. Ez arra utal, hogy az érintett termék Kínából érkező behozatala terén jelentős mértékű további növekedés volt tapasztalható a jelenlegi vizsgálat megindítását követő első három hónap során.

         3.3.   A vám javító hatásának aláásása

               (8)

               A vizsgálat keretében tett beadványokban – köztük a nyilvántartásba vétel iránti kérelemben – bizonyíték található arra nézve, hogy az említett behozatal szintjének csökkenő árak melletti folyamatos növekedése további károkat okozna. Az árakat illetően a panaszos a nyilvántartásba vétel iránti kérelemben meggyőző bizonyítékkal szolgált arról, hogy Kína esetében az importárak csökkenő tendenciát mutatnak. Az importáraknak az ügy 2016. februári megindítását követő alakulását illetően a kínai átlagos importárak további, mintegy 30 %-os esése volt megfigyelhető a 2016. márciustól májusig tartó időszak és a vizsgálati időszak (2015) árainak összehasonlításakor. A behozatalnak – a (6) preambulumbekezdésben elegendő meggyőző bizonyítékkal alátámasztott – jelentős mértékű további növekedése, ami – figyelembe véve az időzítést, az állítólagosan dömpingelt behozatal mennyiségét és az egyéb körülményeket (így a Kínában fennálló kapacitásfelesleget és a kínai exportáló gyártók árazási magatartását) – várhatóan komolyan rontaná bármilyen végleges vám javító hatását, hacsak nem kerülne sor e vám visszamenőleges hatállyal történő alkalmazására.

               (9)

               Ezenfelül a jelenlegi eljárás megindításának fényében, valamint figyelembe véve a Kínából érkező behozatal árakat és mennyiséget érintő eddigi alakulását, jogos az a feltételezés, hogy az ideiglenes intézkedések esetleges elfogadását megelőzően az érintett termék behozatalának szintje tovább növekedhet, és az importőrök gyorsan készleteket halmozhatnak fel.

         4.   AZ ELJÁRÁS

               (10)

               A fentiek alapján a Bizottság megállapította, hogy a panaszos elegendő meggyőző bizonyítékot bocsátott rendelkezésre azt illetően, hogy az érintett termék behozatalára vonatkozóan indokolt az alaprendelet 14. cikkének (5) bekezdése szerinti nyilvántartásba vételi kötelezettséget bevezetni.

               (11)

               A Bizottság felkéri az érdekelt feleket, hogy írásban ismertessék álláspontjukat, és állításaikat támasszák alá bizonyítékokkal. A Bizottság meghallgathatja továbbá az érdekelt feleket, amennyiben írásban olyan kérelmet nyújtanak be, amelyből kitűnik, hogy meghallgatásukat különleges okok indokolják.

         5.   NYILVÁNTARTÁSBA VÉTEL

               (12)

               Az alaprendelet 14. cikkének (5) bekezdése szerint az érintett termék behozatalát nyilvántartásba kell venni annak biztosítása céljából, hogy amennyiben a vizsgálat során dömpingellenes vám kivetéséhez vezető ténymegállapítások születnének, e vám a szükséges feltételek teljesülése esetén – az alaprendelet 10. cikkének (4) bekezdésével összhangban – visszamenőleges hatállyal is kivethető legyen a nyilvántartásba vett behozatalra.

               (13)

               Az érintett termék Kínából érkező behozatalára vonatkozóan a panaszos a panaszban 28 % és 73 % közötti mértékűre becsli a dömpingkülönbözeteket és 11 %-ra az átlagos alákínálási különbözetet. Kína esetében a lehetséges jövőbeli kötelezettség becsült összege legalább az alákínálás panasz alapján becsült mértékében, azaz az érintett termék CIF-importértékének 11 %-ában került meghatározásra.

         6.   SZEMÉLYES ADATOK KEZELÉSE

               (14)

               A Bizottság az e nyilvántartásba vétel során gyűjtött valamennyi személyes adatot a 45/2001/EK európai parlamenti és tanácsi rendeletnek (4) megfelelően fog kezelni,

         ELFOGADTA EZT A RENDELETET:
   1. cikk
   (1)   A Bizottság (EU) 2016/1036 európai parlamenti és tanácsi rendelet (5) 14. cikkének (5) bekezdése értelmében utasítja a vámhatóságokat, hogy tegyék meg a szükséges lépéseket a Kínai Népköztársaságból származó, jelenleg az ex 7208 51 20, ex 7208 51 91, ex 7208 51 98, ex 7208 52 91, ex 7208 90 20, ex 7208 90 80, 7225 40 40, ex 7225 40 60 és ex 7225 99 00 KN-kód (TARIC-kódok: 7208512010, 7208519110, 7208519810, 7208529110, 7208902010, 7208908020, 7225406010, 7225990030) alá tartozó sík, ötvözetlen vagy ötvözött acélból (kivéve rozsdamentes acélból, szilícium-elektromos acélból, szerszámacélból és gyorsacélból) készült, melegen hengerelt, plattírozás, lemezelés vagy bevonás nélküli, nem tekercsben lévő, 10 mm-t meghaladó vastagságú és legalább 600 mm szélességű, vagy legalább 4,75 mm, de legfeljebb 10 mm vastagságú és legalább 2 050 mm szélességű termékek Unióba irányuló behozatalának nyilvántartásba vételéhez.
   A nyilvántartásba vételi kötelezettség az e rendelet hatálybalépésének napját követő kilenc hónap elteltével hatályát veszti.
   (2)   A Bizottság felkéri az érdekelt feleket, hogy írásban megfogalmazott álláspontjukat, az azt alátámasztó bizonyítékokat, illetve meghallgatás iránti kérelmüket az e rendelet kihirdetésétől számított húsz napon belül ismertessék.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. augusztus 9-én.

            a Bizottság részéről

            az elnök

         Jean-Claude JUNCKER

      (1)  HL L 176., 2016.6.30., 21. o.

      (2)  HL C 58., 2016.2.13., 20. o.

      (3)  HL C 58., 2016.2.13., 20. o. (az eljárás megindításáról szóló értesítés 3. szakasza).

      (4)  Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

      (5)  Az Európai Parlament és a Tanács 2016. június 8-i (EU) 2016/1036 rendelete az Európai Unióban tagsággal nem rendelkező országokból érkező dömpingelt behozatallal szembeni védelemről (HL L 176., 2016.6.30., 21. o.).


title: A Bizottság (EU) 2016/1958 végrehajtási rendelete (2016. november 4.) egyes áruk Kombinált Nómenklatúra szerinti besorolásáról

text:
                  9.11.2016

                  HU

                  Az Európai Unió Hivatalos Lapja

                  L 301/9

            A BIZOTTSÁG (EU) 2016/1958 VÉGREHAJTÁSI RENDELETE
      (2016. november 4.)
      egyes áruk Kombinált Nómenklatúra szerinti besorolásáról
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
      mivel:

                  (1)

                  A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                  (2)

                  A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                  (3)

                  Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.

                  (4)

                  Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                  (5)

                  Az e rendeletben előírt intézkedések összhangban vannak a Vámkódexbizottság véleményével,

            ELFOGADTA EZT A RENDELETET:
      1. cikk
      A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.
      2. cikk
      Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikke (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
      3. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2016. november 4-én.

               a Bizottság részéről,

               az elnök nevében,

            Stephen QUEST

               adóügyi és vámuniós főigazgató

         (1)  HL L 269., 2013.10.10., 1. o.

         (2)  A Tanács 1987. július 23-i 2658/87/EGK rendelete a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

         MELLÉKLET

                     Árumegnevezés

                     Besorolás
                     (KN-kód)

                     Indokolás

                     (1)

                     (2)

                     (3)

                     Körülbelül 5 × 8 × 173 cm méretű készülékházban elhelyezkedő, 27 csatlakozó-aljzatból álló árucikk (úgynevezett „elektromos elosztó”). A készülékház egy körülbelül 3 m hosszúságú elektromos kábellel, valamint az áramellátást biztosító fővezeték csatlakozóaljzatához történő csatlakozásra szolgáló dugóval van felszerelve.
                     Szerelvénykeretes (rack) szekrénybe szerelt különböző alkotórészek 230 V-os áramellátására való felhasználásra mutatják be. Az árucikk szabványos hálózati burkolatba, függőleges helyzetben van beszerelve. Az árucikk egy beépített kommunikációs kártyán keresztül belső adatokat (mint például elektromos áram, feszültség, teljesítmény és felhasználás) és figyelmeztető jelzéseket is (ha az értékek egy meghatározott küszöbérték alá csökkennek, vagy a fölé emelkednek) rögzít és továbbít.
                     Lásd a képet (*)

                     8537 10 99

                     A besorolást a Kombinált Nómenklatúra értelmezésére szolgáló 1. és 6. általános szabály, valamint a 8537 , a 8537 10  és a 8537 10 99  KN-kódok szövege határozza meg.
                     A 8544  vámtarifaszám alá, mint „kábel csatlakozóval” történő besorolás kizárt, mivel az árucikket az elektromosság elosztására szolgáló készülékként való működésre szánták.
                     Mivel az árucikk több csatlakozó-aljzatból, egy kábelből és egy kommunikáló eszközből áll, a 8537 10 99  KN-kód alá kell besorolni, mint elektromosság elosztására szolgáló más kapcsolótábla, -panel, -tartó (konzol), -asztal, -doboz és más foglalat, amely a 8535  vagy a 8536  vtsz. alá tartozó készülékből legalább kettőt foglal magában.

            (*)  A kép csupán tájékoztató jellegű.


title: A Bizottság 1142/2011/EU végrehajtási rendelete ( 2011. november 10. ) a tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló 4/2009/EK tanácsi rendelet X. és XI. mellékletének megállapításáról

text:
               11.11.2011

               HU

               Az Európai Unió Hivatalos Lapja

               L 293/24

         A BIZOTTSÁG 1142/2011/EU VÉGREHAJTÁSI RENDELETE
   (2011. november 10.)
   a tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló 4/2009/EK tanácsi rendelet X. és XI. mellékletének megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 291. cikke (2) bekezdésére,
   tekintettel a tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló, 2008. december 18-i 4/2009/EK tanácsi rendeletre (1) és különösen annak 73. cikke (1) és (2) bekezdésére,
   tekintettel a házassági ügyekben és a szülői felelősségre vonatkozó eljárásokban a joghatóságról, valamint a határozatok elismeréséről és végrehajtásáról, illetve az 1347/2000/EK rendelet hatályon kívül helyezéséről szóló, 2003. november 27-i 2201/2003/EK tanácsi rendeletre (2) és különösen annak 70. cikkére,
   tekintettel a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendeletre (3),
   mivel:

               (1)

               A 4/2009/EK rendelet X. melléklete felsorolja a rendelet 2. cikkének (2) bekezdésében említett közigazgatási hatóságokat.

               (2)

               Finnország, Svédország és az Egyesült Királyság tájékoztatta a Bizottságot a 4/2009/EK rendelet X. mellékletében felsorolandó közigazgatási hatóságokról.

               (3)

               A Finnország, Svédország és az Egyesült Királyság által bejelentett és az I. mellékletben felsorolt közigazgatási hatóságok megfelelnek a 4/2009/EK rendelet 2. cikkének (2) bekezdésében meghatározott követelményeknek.

               (4)

               A 4/2009/EK rendelet XI. melléklete felsorolja a rendelet 47. cikkének (3) bekezdésében említett illetékes hatóságokat.

               (5)

               Finnország tájékoztatta a Bizottságot a 4/2009/EK rendelet XI. mellékletében felsorolandó illetékes hatóságáról.

               (6)

               A 4/2009/EK rendelet kötelező az Egyesült Királyságra és Írországra nézve, amelyek ezért részt vesznek e rendelet elfogadásában és alkalmazásában.

               (7)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló jegyzőkönyv 1. és 2. cikke értelmében Dánia nem vesz részt ennek a rendeletnek az elfogadásában, az rá nézve nem kötelező és nem alkalmazandó, Dánia arra vonatkozó lehetőségének sérelme nélkül, hogy az Európai Közösség és a Dán Királyság közötti, a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2005. október 19-i megállapodás (4) értelmében alkalmazza az e végrehajtási rendeletben foglaltakat.

               (8)

               Az e rendeletben előírt intézkedések összhangban vannak a házassági ügyekben, a szülői felelősségre vonatkozó eljárásokban és a tartással kapcsolatos ügyekben az alkalmazandó joggal, a joghatósággal és a végrehajtással foglalkozó bizottság véleményével.

               (9)

               A 4/2009/EK rendelet X. és XI. mellékletét ezért ennek megfelelően meg kell állapítani,

         ELFOGADTA EZT A RENDELETET:
   1. cikk
   A 4/2009/EK rendelet X. és XI. mellékletének szövegét e rendelet I. és II. melléklete határozza meg.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó a tagállamokban, a Szerződéseknek megfelelően.
      Kelt Brüsszelben, 2011. november 10-én.

            a Bizottság részéről

            az elnök

         José Manuel BARROSO

      (1)  HL L 7., 2009.1.10., 1. o.

      (2)  HL L 338.,2003.12.23., 1. o.

      (3)  HL L 55., 2011.2.28., 13. o.

      (4)  HL L 299., 2005.11.16., 62. o.

      I. MELLÉKLET

            „X. MELLÉKLET
            A 4/2009/EK rendelet 2. cikkének (2) bekezdésében említett közigazgatási hatóságok a következők:

                        —

                        Finnországban a Szociális Jóléti Tanács („Sosiaalilautakunta/Socialnämnd”),

                        —

                        Svédországban a Végrehajtó Hatóság („Kronofogdemyndigheten”),

                        —

                        az Egyesült Királyságban:

                                    a)

                                    Angliában és Walesben, valamint Skóciában a Gyermektartási és Végrehajtási Bizottság („Child Maintenance and Enforcement Commission” – CMEC),

                                    b)

                                    Észak-Írországban az Észak-ír Szociális Fejlesztési Minisztérium („Department for Social Development Northern Ireland” – DSDNI).”

      II. MELLÉKLET

            „XI. MELLÉKLET
            A 4/2009/EK rendelet 47. cikkének (3) bekezdésében említett illetékes hatóságok a következők:

                        —

                        Finnországban a Költségmentességi Hivatal („Oikeusaputoimisto/Rättshjälpsbyrå”).”


title: A Bizottság (EU) 2016/1227 végrehajtási rendelete (2016. július 27.) az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló 2568/91/EGK rendelet módosításáról

text:
               28.7.2016

               HU

               Az Európai Unió Hivatalos Lapja

               L 202/7

         A BIZOTTSÁG (EU) 2016/1227 VÉGREHAJTÁSI RENDELETE
   (2016. július 27.)
   az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló 2568/91/EGK rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 91. cikke első bekezdésének d) pontjára és második bekezdésére,
   mivel:

               (1)

               A 2568/91/EGK bizottsági rendelet (2) meghatározza az olívaolajok és az olívapogácsa-olajok kémiai és érzékszervi jellemzőit, valamint az e jellemzők értékelésére szolgáló módszereket. Az említett módszereket – vegyi szakértők véleménye alapján és a Nemzetközi Olívatanács keretében folyó munkával összhangban – rendszeresen frissítik.

               (2)

               A Nemzetközi Olívatanács által megállapított legújabb nemzetközi szabványok uniós szintű végrehajtásának biztosítása érdekében a szabad savasság meghatározására és a szűz olívaolajak érzékszervi értékelésére alkalmazott, a 2568/91/EGK rendeletben meghatározott módszereket frissíteni kell.

               (3)

               Ezért a 2568/91/EGK rendeletet ennek megfelelően módosítani kell,

               (4)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   A 2568/91/EGK rendelet a következőképpen módosul:

               1.

               A II. melléklet helyébe e rendelet I. mellékletének szövege lép;

               2.

               A XII. melléklet e rendelet II. mellékletének megfelelően módosul.

         2. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. július 27-én.

            a Bizottság részéről

            az elnök

         Jean-Claude JUNCKER

      (1)  HL L 347., 2013.12.20., 671. o.

      (2)  A Bizottság 1991. július 11-i 2568/91/EGK rendelete az olívaolaj és az olívamaradék-olaj jellemzőiről és az ezekre vonatkozó elemzési módszerekről (HL L 248., 1991.9.5., 1. o.).

      I. MELLÉKLET

            „II. MELLÉKLET

               A SZABAD ZSÍRSAVAK MEGHATÁROZÁSA HIDEG INJEKTÁLÁSOS MÓDSZERREL

            1.   TÁRGY ÉS ALKALMAZÁSI TERÜLET
            A módszer az olívaolajok és az olívapogácsa-olajok szabadzsírsav-tartalmának meghatározását ismerteti. A szabadzsírsav-tartalmat az olajsav aránya alapján kiszámított savasságként adják meg.
            2.   ALAPELV
            A mintát feloldják oldószerek keverékében és a jelen lévő szabad zsírsavakat kálium- vagy nátrium-hidroxid oldattal titrálják.
            3.   REAGENSEK
            Minden esetben elismert analitikai minőségű reagenseket és desztillált vagy hasonló minőségű vizet kell használni.
            3.1.   Dietil-éter; 95 % etanol (v/v), azonos térfogategységű keveréke.
            Semlegesítse pontosan a felhasználás pillanatában kálium-hidroxid oldattal (3.2.), 100 ml keverékenként 0,3 ml fenolftalein oldat (3.3.) hozzáadásával.

                           1. megjegyzés:

                        a dietil-éter kiemelten tűzveszélyes és robbanásveszélyes peroxidokat képezhet. Használata során különleges óvatosságra van szükség.

                           2. megjegyzés:

                        amennyiben nincs mód dietil-éter használatára, etanolt és toluolt tartalmazó oldószerkeverék használható. Szükség esetén az etanol propanol-2-vel helyettesíthető.

                  3.2.   Kálium- vagy nátrium-hidroxid, titrált etanolos vagy vizes oldat, c(KOH) [vagy c(NaOH)], megközelítőleg 0,1 mol/l vagy szükség esetén c(KOH) [vagy c(NaOH)], megközelítőleg 0,5 mol/l. Oldószerek kereskedelmi forgalomban kaphatók.
            A kálium-hidroxid (vagy nátrium-hidroxid) oldatának pontos koncentrációját ismerni és ellenőrizni kell a felhasználás előtt. Használjon a felhasználás előtt legalább öt nappal korábban készült, barna üvegben tárolt és gumidugóval lezárt oldatot. Az oldatnak színtelennek vagy szalmaszínűnek kell lennie.
            Amennyiben a kálium-hidroxid (vagy nátrium-hidroxid) vizes oldatának használata során fáziselválás észlelhető, a vizes oldatot cserélje etanolos oldatra.

                           3. megjegyzés:

                        a kálium-hidroxid (vagy nátrium-hidroxid) stabil színtelen oldatát a következő módon lehet elkészíteni. Forraljon fel 1 000 ml etanolt vagy vizet 8 g kálium-hidroxiddal (vagy nátrium-hidroxiddal) és 0,5 g alumíniumreszelékkel és folytassa a forralást egy órán keresztül. Közvetlenül ezután desztillálja. A desztillátumban oldjon fel szükséges mennyiségű kálium-hidroxidot (vagy nátrium-hidroxidot). Hagyja néhány napig állni, majd öntse le az átlátszó felülúszó folyadékot a leülepedett kálium-karbonátról (vagy nátrium-karbonátról).

                  Az oldat desztillálás nélkül is elkészíthető a következő módon: 1 000 ml etanolhoz (vagy vízhez) adjon 4 ml alumínium-butilátot és hagyja állni a keveréket néhány napig. Öntse le a felülúszó folyadékot és oldja fel a kívánt mennyiségű kálium-hidroxidot (vagy nátrium-hidroxidot). Az oldat használatra készen áll.
            3.3.   Fenolftalein 10 g/l oldata 95–96 % (v/v) etanolban vagy alkálikék 6B vagy timolftalein 20 g/l oldata 95–96 % (v/v) etanolban. Az erősen színezett olajok esetén alkálikék vagy timolftalein használandó.
            4.   BERENDEZÉS
            Szokványos laboratóriumi berendezés, beleértve a következőket:

                        4.1.

                        analitikai mérleg;

                        4.2.

                        250 ml-es Erlenmeyer-lombik;

                        4.3.

                        „A” osztályú, 10 ml-es büretta 0,05 ml-es beosztással, vagy egyenértékű automata büretta.

                  5.   ELJÁRÁS
            5.1.   A vizsgálati minta előkészítése

            Ha a minta zavaros, át kell szűrni.
            5.2.   Vizsgált mennyiség

            A mintavételezést a várható savasságnak megfelelően végezze, a következő táblázat szerint:

                        Várható savasság
                        (olajsav g/100 g)

                        Minta tömege (g)

                        Mérési pontosság (g)

                        0–2

                        10

                        0,02

                        > 2–7,5

                        2,5

                        0,01

                        > 7,5

                        0,5

                        0,001

                  Mérje meg a mintát az Erlenmeyer-lombikban (4.2.).
            5.3.   Meghatározás

            Oldja fel a mintát (5.2.) dietil-éter és etanol (3.1.) 50–100 ml korábban semlegesített keverékében.
            Keverés közben végezzen titrálást 0,1 mol/l kálium-hidroxid (vagy nátrium-hidroxid) oldattal (3.2) (lásd a 4. megjegyzést), amíg az indikátor változni kezd (az indikátor elszíneződése legalább 10 másodpercig nem múlik el).

                           4. megjegyzés:

                        amennyiben a szükséges 0,1 mol/l kálium-hidroxid (vagy nátrium-hidroxid) oldat mennyisége meghaladja a 10 ml-t, használjon 0,5 mol/l oldatot, vagy változtassa meg a mintatömeget a várható szabad savasság és a táblázatban javasolt érték szerint.

                           5. megjegyzés:

                        amennyiben az oldat titrálás közben zavarossá válik, adjon hozzá megfelelő mennyiségű oldószert (3.1.), hogy tiszta oldatot kapjon.

                  Végezzen második meghatározást, ha az első eredmény magasabb, mint az olaj kategóriája esetében megadott határérték.
            6.   AZ EREDMÉNYEK KIFEJEZÉSE
            Az olajsav tömegszázalékában kifejezett savasság a következő:

            ahol:

                        V

                        =

                        a felhasznált titrált kálium-hidroxid (vagy nátrium-hidroxid) oldat térfogata ml-ben;

                        c

                        =

                        a felhasznált titrált kálium-hidroxid (vagy nátrium-hidroxid) oldat pontos koncentrációja mol/l-ben;

                        M

                        =

                        282 g/mol; az olajsav moláris tömege g/mol-ban;

                        m

                        =

                        a minta tömege grammban.

                  Az olajsavban kifejezett savasság megadása a következőképpen történik:

                        a)

                        a 0–1 értékek esetén két tizedesjegy pontossággal;

                        b)

                        az 1–100 értékek esetén egy tizedesjegy pontossággal.”

      II. MELLÉKLET
      A 2568/91/EGK rendelet XII. melléklete a következőképpen módosul:

                  1.

                  A 3.3. pont helyébe a következő szöveg lép:
                  „3.3.   A címkézésnél alkalmazható fakultatív kifejezések

                  Kérelemre az értékelő csoport elnöke tanúsíthatja, hogy az értékelt olajok az érzékelés intenzitásának függvényében kizárólag a következő kifejezések és jelzők szerinti meghatározásoknak és fokozatoknak felelnek meg.
                  Pozitív tulajdonságok (gyümölcsös, kesernyés és csípős) az érzékelés intenzitásának függvényében:

                              —

                                 erős, ha az érintett tulajdonság mediánja 6-nál nagyobb;

                              —

                                 közepes, ha az érintett tulajdonság mediánja 3 és 6 között van;

                              —

                                 enyhe, ha az érintett tulajdonság mediánja 3-nál kisebb.

                                 Gyümölcsösség

                              Az olajra jellemző mindazon – olajbogyófajta szerint változó – szagérzetek, amelyek az egészséges és friss gyümölcs közvetlen és/vagy retronazális úton való szaglásából származnak, és ahol sem a zöld, sem az érett gyümölcsösség nem domináns.

                                 Zöld gyümölcsösség

                              Az olajra jellemző mindazon – olajbogyófajta szerint változó –, a zöld gyümölcsre emlékeztető szagérzetek, amelyek a zöld egészséges és friss gyümölcs közvetlen és/vagy retronazális úton való szaglásából származnak.

                                 Érett gyümölcsösség

                              Az olajra jellemző mindazon – olajbogyófajta szerint változó –, az érett gyümölcsre emlékeztető szagérzetek, amelyek az egészséges és friss gyümölcs közvetlen és/vagy retronazális úton való szaglásából származnak.

                                 Kiegyensúlyozott olaj

                              Olyan olaj, amely nem mutat kiegyensúlyozatlanságot; ezen azt a szaglási-ízlelési és érintési érzetet kell érteni, amikor a kesernyés tulajdonság mediánja és a csípős tulajdonság mediánja legfeljebb két ponttal van a gyümölcsös tulajdonság mediánja fölött.

                                 Lágy olaj

                              Olyan olaj esetében alkalmazható, amelynél a kesernyés és a csípős tulajdonság mediánja 2 vagy annál kisebb.

                        Kifejezések az érzékelés intenzitásának függvényében:

                              Az érzékszervi vizsgálati jegyzőkönyvben szereplő kifejezések

                              Az érintett tulajdonság mediánja

                              Gyümölcsösség

                              —

                              Érett gyümölcsösség

                              —

                              Zöld gyümölcsösség

                              —

                              Enyhe gyümölcsösség

                              Kevesebb mint 3

                              Közepes gyümölcsösség

                              3 és 6 között

                              Erős gyümölcsösség

                              6 felett

                              Enyhe érett gyümölcsösség

                              Kevesebb mint 3

                              Közepes érett gyümölcsösség

                              3 és 6 között

                              Erős érett gyümölcsösség

                              6 felett

                              Enyhe zöld gyümölcsösség

                              Kevesebb mint 3

                              Közepes zöld gyümölcsösség

                              3 és 6 között

                              Erős zöld gyümölcsösség

                              6 felett

                              Enyhe kesernyésség

                              Kevesebb mint 3

                              Közepes kesernyésség

                              3 és 6 között

                              Erős kesernyésség

                              6 felett

                              Enyhe csípősség

                              Kevesebb mint 3

                              Közepes csípősség

                              3 és 6 között

                              Erős csípősség

                              6 felett

                              Kiegyensúlyozott olaj

                              A kesernyés tulajdonság mediánja és a csípős tulajdonság mediánja legfeljebb két ponttal van a gyümölcsös tulajdonság mediánja fölött

                              Lágy olaj

                              A kesernyés tulajdonság mediánja és a csípős tulajdonság mediánja legfeljebb 2”

                  2.

                  A 9.1.1. pont helyébe a következő szöveg lép:

                              „9.1.1.

                              A kóstoló felveszi a poharat, ekkor még rajta tartja a poháron az óraüveget, és kissé megdönti; ezután ebben a helyzetben körbeforgatja a poharat, hogy a lehető legnagyobb mértékben benedvesítse a pohár belső felületét. Amikor eddig a fázisig eljutott, leveszi az óraüveget és lassú, mély lélegzetvételekkel megszagolja a mintát az olaj értékelése érdekében. A szaglás nem tarthat tovább 30 másodpercnél. Amennyiben ez alatt az idő alatt nem jut döntésre, akkor az újbóli próbálkozás előtt rövid pihenőt kell tartania.
                              A kóstoló a szaglási teszt befejezését követően az aromát (teljes retronazális, szaglási, ízlési és tapintási érzet) értékeli. Ennek elvégzéséhez kortyol egy kicsit (megközelítőleg 3 ml) az olajból. Nagyon fontos, hogy az olajat elossza a teljes szájüregben, a száj és a nyelv elejétől kezdődően végig az oldalak mentén a hátsó részig és a szájpadlásig, mivel ismert tény, hogy a négy alapíz, az édes, a sós, a savanyú és a keserű érzékelése a nyelv, a szájpadlás és a torok különböző területein változó intenzitású.
                              Nagyon fontos, hogy a kóstoló a nyelv hátsó részén megfelelő mennyiségű olajat lassan terítsen szét a szájpadlás és a torok irányába, mialatt arra figyel, hogy milyen sorrendben jelennek meg a kesernyés és a csípős ingerek. Amennyiben ez nem történik meg, egyes olajok esetén mindkét inger elkerülheti a figyelmet, vagy a kesernyés ingert elnyomhatja a csípős inger.
                              A szájon keresztül történő gyors, egymást követő belégzések nem csak a minta egész szájban történő szétterítését teszik lehetővé a kóstoló számára, hanem azt is, hogy az orr hátulján keresztül érzékelje az illékony aromás összetevőket.

                                 Megjegyzés: ha a kóstolók egy minta estében nem érzékelnek gyümölcsösséget és a jellemző negatív tulajdonság intenzitása 3,5 vagy kevesebb, az értékelő csoport elnöke úgy határozhat, hogy a kóstolók szobahőmérsékleten ismételten végezzék el a minta vizsgálatát (COI/T.20/Doc. No 6/Rev. 1, 2007. szeptember, 3. szakasz – General specifications for installation of a test room – A vizsgálóterem kialakításának általános előírásai), meghatározva a szobahőmérséklet fogalmát és körülményeit. Amikor a minta eléri a szobahőmérsékletet, a kóstolóknak azt újra kell értékelniük kizárólag annak ellenőrzése céljából, hogy a gyümölcsösség érzékelhető-e. Amennyiben igen, annak intenzitását a skálán meg kell jelölniük.
                              A csípősség közvetlen érzékelését is figyelembe kell venni. Ennek érdekében javasolt az olajat le is nyelni.”

                  3.

                  A 9.4. pont helyébe a következő szöveg lép:
                  „9.4.   Az olaj osztályozása

                  Az olajat a hibamedián és a gyümölcsösségi medián függvényében az alábbi osztályokba sorolják. A hibamedián a legnagyobb intenzitással érzékelt hiba mediánja. A hibamediánt és a gyümölcsösségi mediánt egy tizedesjegy pontossággal kell megadni.
                  Az olaj osztályozása a hibamedián és a gyümölcsösségi medián értékeinek az alább bemutatott referenciatartományokkal való összehasonlítása alapján történik. Ezen tartományok határait a módszerhiba figyelembevételével állapították meg, ezért abszolút értékeknek tekinthetők. A számítógépes programok táblázatba foglalt statisztikai adatok, illetve grafikus ábrázolás útján lehetővé teszik az osztályozás vizuális megjelenítését.

                              a)

                              Extra szűz olívaolaj: a hibamedián 0 és a gyümölcsösségi medián 0-nál nagyobb.

                              b)

                              Szűz olívaolaj: a hibamedián 0-nál nagyobb, de legfeljebb 3,5, és a gyümölcsösségi medián 0-nál nagyobb.

                              c)

                              Lampante szűz olívaolaj: a hibamedián 3,5-nél nagyobb, vagy a hibamedián legfeljebb 3,5 és a gyümölcsösségi medián 0.

                                 1. megjegyzés:

                              ha a kesernyés és/vagy csípős tulajdonság mediánja meghaladja az 5,0-öt, az értékelő csoport elnöke ezt bejegyzi a vizsgálati jegyzőkönyvbe.
                              A megfelelőségi ellenőrzések keretében végzett elemzések esetében egy próbát végeznek. Egymásnak ellentmondó elemzések esetén külön kóstolások során párhuzamos vizsgálatot kell elvégezni. A vizsgálatnak statisztikailag homogén eredményeket kell adnia (lásd a 9.5. pontot). Ellenkező esetben a minta vizsgálatát még kétszer újra el kell végezni. Az osztályozási tulajdonságok mediánjának végső értékét mindkét medián átlaga alapján számolják ki.”

                  4.

                  A szöveg a következő 9.5. ponttal egészül ki:
                  „9.5.   A párhuzamos vizsgálat elfogadási és elutasítási kritériumai

                  A lejjebb meghatározott normalizált hiba szolgál annak meghatározására, hogy a párhuzamos vizsgálat eredményei homogének vagy statisztikailag elfogadhatók-e:

                  Ahol Me1 és Me2 a két vizsgálat mediánja (az első, illetve a második vizsgálaté) és U1 és U2 a két érték esetében kapott kiterjesztett bizonytalanság, amelyek számítása a függelékben meghatározottak szerint a következőképpen történik:

                     U
                     1 = c × s* and

                  Kiterjesztett bizonytalanság, c = 1,96; ezért:
                  U1 = 0,0196 × CVr × Me1

                  ahol CVr
                      a nagy jóságfokú variációs együttható.
                  Annak kijelentéséhez, hogy a két érték statisztikailag nem különböző, En
                     -nek legfeljebb 1,0-nak kell lennie.”


title: A Bizottság (EU) 2017/931 végrehajtási rendelete (2017. május 31.) az (EU) 2015/2081 végrehajtási rendelettel megnyitott, egyes Ukrajnából származó gabonafélékre vonatkozó vámkontingens keretében a 2017. május 19. és 2017. május 26. között benyújtott behozataliengedély-kérelmekben szereplő mennyiségekre alkalmazandó elosztási együttható megállapításáról

text:
               1.6.2017

               HU

               Az Európai Unió Hivatalos Lapja

               L 141/10

         A BIZOTTSÁG (EU) 2017/931 VÉGREHAJTÁSI RENDELETE
   (2017. május 31.)
   az (EU) 2015/2081 végrehajtási rendelettel megnyitott, egyes Ukrajnából származó gabonafélékre vonatkozó vámkontingens keretében a 2017. május 19. és 2017. május 26. között benyújtott behozataliengedély-kérelmekben szereplő mennyiségekre alkalmazandó elosztási együttható megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 188. cikke (1) és (3) bekezdésére,
   mivel:

               (1)

               Az (EU) 2015/2081 bizottsági végrehajtási rendelet (2) vámkontingenseket nyitott meg egyes Ukrajnából származó gabonafélék behozatalára vonatkozóan.

               (2)

               Az (EU) 2015/2081 végrehajtási rendelet 1. cikkének (1) bekezdése a 2017. január 1. és 2017. december 31. közötti időszakra a 09.4306 tételszámú vámkontingens mennyiségét 960 000 tonnában állapította meg.

               (3)

               A 09.4306 tételszámú vámkontingens keretében a 2017. május 19. brüsszeli idő szerint 13 óra és 2017. május 26. brüsszeli idő szerint 13 óra közötti időszakban benyújtott behozataliengedély-kérelmekben szereplő mennyiségek meghaladják a rendelkezésre álló mennyiségeket. Ezért helyénvaló az érintett kontingens tekintetében igényelt mennyiségre alkalmazandó, az 1301/2006/EK bizottsági rendelet (3) 7. cikke (2) bekezdésének megfelelően kiszámított elosztási együttható rögzítésével meghatározni, hogy a behozatali engedélyek milyen mennyiségekre bocsáthatók ki.

               (4)

               A 09.4306 tételszámú, az (EU) 2015/2081 végrehajtási rendeletben meghatározott vámkontingens esetében indokolt továbbá felfüggeszteni a behozatali engedélyek kibocsátását a folyó kontingensidőszakra vonatkozóan.

               (5)

               Az intézkedés hatékonyságának biztosítása érdekében indokolt, hogy e rendelet az Európai Unió Hivatalos Lapjában való kihirdetésének napján lépjen hatályba,

         ELFOGADTA EZT A RENDELETET:
   1. cikk
   (1)   Az (EU) 2015/2081 végrehajtási rendelet mellékletében meghatározott 09.4306 tételszámú vámkontingens alá tartozó termékekkel kapcsolatban a 2017. május 19. brüsszeli idő szerint 13 óra és 2017. május 26. brüsszeli idő szerint 13 óra közötti időszakban benyújtott behozataliengedély-kérelmek tárgyát képező mennyiségekre a 09.4306 tételszámú vámkontingens keretében benyújtott kérelmek esetében a 86,524176 %-os elosztási együtthatót kell alkalmazni.
   (2)   Az (EU) 2015/2081 végrehajtási rendelet mellékletében a 09.4306 tételszámú vámkontingensre vonatkozó új engedélykérelmek benyújtását 2017. május 26. brüsszeli idő szerint 13 órától kezdődően a folyó kontingensidőszak végéig a Bizottság felfüggeszti.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. május 31-én.

            a Bizottság részéről,

            az elnök nevében,

         Jerzy PLEWA

            főigazgató

            Mezőgazdasági és Vidékfejlesztési Főigazgatóság

      (1)  HL L 347., 2013.12.20., 671. o.

      (2)  A Bizottság 2015. november 18-i (EU) 2015/2081 végrehajtási rendelete egyes Ukrajnából származó gabonafélékre vonatkozó behozatali vámkontingensek megnyitásáról és kezeléséről (HL L 302., 2015.11.19., 81. o.).

      (3)  A Bizottság 2006. augusztus 31-i 1301/2006/EK rendelete az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról (HL L 238., 2006.9.1., 13. o.).


title: A Bizottság 823/2014/EU végrehajtási rendelete ( 2014. július 28. ) az egyes gyümölcs- és zöldségfélék behozatali árának meghatározására szolgáló behozatali átalányértékek megállapításáról

text:
               29.7.2014

               HU

               Az Európai Unió Hivatalos Lapja

               L 223/22

         A BIZOTTSÁG 823/2014/EU VÉGREHAJTÁSI RENDELETE
   (2014. július 28.)
   az egyes gyümölcs- és zöldségfélék behozatali árának meghatározására szolgáló behozatali átalányértékek megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1),
   tekintettel az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról szóló, 2011. június 7-i 543/2011/EU bizottsági végrehajtási rendeletre (2) és különösen annak 136. cikke (1) bekezdésére,
   mivel:

               (1)

               Az Uruguayi Forduló többoldalú kereskedelmi tárgyalásai eredményeinek megfelelően az 543/2011/EU végrehajtási rendelet a XVI. mellékletének A. részében szereplő termékek és időszakok tekintetében meghatározza azokat a szempontokat, amelyek alapján a Bizottság rögzíti a harmadik országokból történő behozatalra vonatkozó átalányértékeket.

               (2)

               Az 543/2011/EU végrehajtási rendelet 136. cikke (1) bekezdése alapján a behozatali átalányérték számítására munkanaponként, változó napi adatok figyelembevételével kerül sor. Ezért helyénvaló előírni, hogy e rendelet az Európai Unió Hivatalos Lapjában való kihirdetésének napján lépjen hatályba,

         ELFOGADTA EZT A RENDELETET:
   1. cikk
   Az 543/2011/EU végrehajtási rendelet 136. cikkében említett behozatali átalányértékeket e rendelet melléklete határozza meg.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. július 28-án.

            a Bizottság részéről,

            az elnök nevében,

         Jerzy PLEWA

            mezőgazdasági és vidékfejlesztési főigazgató

      (1)  HL L 299., 2007.11.16., 1. o.

      (2)  HL L 157., 2011.6.15., 1. o.

      MELLÉKLET
      Az egyes gyümölcs- és zöldségfélék behozatali árának meghatározására szolgáló behozatali átalányértékek

                  (EUR/100 kg)

                  KN-kód

                  Országkód (1)

                  Behozatali átalányérték

                  0702 00 00

                  TR

                  44,1

                  XS

                  56,8

                  ZZ

                  50,5

                  0707 00 05

                  MK

                  65,0

                  TR

                  81,4

                  ZZ

                  73,2

                  0709 93 10

                  TR

                  94,7

                  ZZ

                  94,7

                  0805 50 10

                  AR

                  123,5

                  BO

                  98,4

                  CL

                  153,3

                  NZ

                  145,2

                  TR

                  74,0

                  UY

                  114,6

                  ZA

                  133,9

                  ZZ

                  120,4

                  0806 10 10

                  BR

                  154,3

                  CL

                  81,7

                  EG

                  159,6

                  MA

                  154,4

                  TR

                  152,4

                  ZZ

                  140,5

                  0808 10 80

                  AR

                  93,9

                  BR

                  111,9

                  CL

                  115,4

                  NZ

                  130,3

                  US

                  159,4

                  ZA

                  116,6

                  ZZ

                  121,3

                  0808 30 90

                  AR

                  71,8

                  CL

                  81,4

                  NZ

                  177,1

                  ZA

                  90,3

                  ZZ

                  105,2

                  0809 10 00

                  MK

                  106,1

                  TR

                  240,9

                  XS

                  111,2

                  ZZ

                  152,7

                  0809 29 00

                  CA

                  664,5

                  TR

                  290,5

                  US

                  344,6

                  ZZ

                  433,2

                  0809 30

                  MK

                  72,6

                  TR

                  139,3

                  ZZ

                  106,0

                  0809 40 05

                  BA

                  55,3

                  MK

                  53,5

                  TR

                  141,2

                  ZZ

                  83,3

         (1)  Az országoknak az 1833/2006/EK bizottsági rendeletben (HL L 354., 2006.12.14., 19. o.) meghatározott nómenklatúrája szerint. A „ZZ” jelentése „egyéb származás”.